Document ID: 31997R0467

Padomes Regula (EK) Nr. 467/97
(1997. gada 3. marts),
kas paredz beznodokļu režīmu noteiktām farmaceitiski aktīvām sastāvdaļām ar starptautisko nepatentēto nosaukumu (SNN), ko piešķīrusi Pasaules Veselības organizācija, un noteiktiem produktiem, ko izmanto gatavo farmaceitisko līdzekļu ražošanā, kā arī atceļ beznodokļu režīmu tiem atsevišķiem SNN farmaceitiskiem produktiem, kurus neizmanto pirmām kārtām farmaceitiskiem mērķiem
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu, jo īpaši tā 113. pantu,
ņemot vērā Komisijas priekšlikumu,
tā kā Urugvajas raunda sarunu laikā Kopiena un virkne valstu apsprieda farmaceitisko produktu beznodokļu režīmu;
tā kā šo apspriežu laikā dalībnieki secināja, ka bez produktiem, kas ietverti harmonizētās sistēmas (HS) 30. iedaļā un HS pozīcijās 2936, 293.7, 2939 un 2941, beznodokļu režīms papildus ir jāattiecina arī uz noteiktām farmaceitiski aktīvām sastāvdaļām ar starptautisko nepatentēto nosaukumu (SNN), ko piešķīrusi Pasaules Veselības organizācija, kā arī atsevišķiem SNN produktu sāļiem, esteriem un hidrātiem, un arī noteiktiem produktiem, ko izmanto gatavo produktu ražošanā;
tā kā sarunu rezultāti, kā noteikts sarunu protokolā, tika iekļauti dalībnieku tarifu sarakstos, kas pievienoti VVTT Marrākešas protokolam;
tā kā tie arī secināja, ka Pasaules Tirdzniecības organizācijas (PTO) dalībnieku pārstāvji, kas ir sarunu protokola puses, ar PTO Preču tirdzniecības padomes gādību tiksies parasti vismaz vienu reizi trijos gados, lai, pārskatot ietvertos produktus, vienotos par papildu farmaceitisko produktu iekļaušanu tarifu atcelšanai;
tā kā pirmais šāds pārskats notika, secinot, ka noteikts skaits papildu SNN un gatavo farmaceitisko produktu ražošanā izmantojamie produkti būtu jāatbrīvo no nodokļiem un ka noteiktu SNN sāļu un esteru salikteņu un vārdkopu daļu saraksts būtu jāpaplašina;
tā kā saistībā ar šo pārskatu tika nolemts, ka ir lietderīgi labot situāciju attiecībā uz tiem SNN, kurus neizmanto galvenokārt farmaceitiskiem mērķiem, un kuri netīšām ir iekļauti to SNN starpā, uz kuriem attiecas beznodokļu režīms,
IR PIEŅĒMUSI ŠO REGULU.
1. pants
No 1997. gada 1. aprīļa Kopiena attiecina beznodokļu režīmu uz I pielikumā minētajiem SNN, kā arī to sāļiem, esteriem un hidrātiem.
2. pants
No 1997. gada 1. aprīļa Kopiena attiecina beznodokļu režīmu uz II pielikumā minētajām vielām, ko izmanto farmaceitisko produktu ražošanā un izgatavošanā.
3. pants
No 1997. gada 1. aprīļa ir tiesības attiecināt beznodokļu režīmu uz noteiktām III pielikumā minētajām SNN salikteņu un vārdkopu daļām.
4. pants
No 1997. gada 1. aprīļa uz IV pielikumā minētajām vielām, kā arī to sāļiem, esteriem un hidrātiem vairs neattiecas beznodokļu režīms.
5. pants
Šī Regula stājas spēkā nākamajā dienā pēc publicēšanas Eiropas Kopienu Oficiālajā Vēstnesī.
Šī Regula uzliek saistības kopumā un ir tieši piemērojama visās dalībvalstīs.
Briselē, 1997. gada 3. martā

Labels: 13
0
3
1